חרפושית

ממוזער|248x248 פיקסלים|חרפושית: צד עליון ותחריטים
בתחום הארכאולוגיה של מצרים העתיקה, **חרפושית** היא דמות של אחד מסוגי חיפושיות הזבל המגולפת באבן, בחֵמָר ובחומרים אחרים. [ממוזער|170x170px|חיפושית זבל ב[ציור קיר בקבר KV6 בעמק המלכים]]

מינים שונים של חיפושיות זבל, ובעיקר זבלית פרעה (*Scarabaeus sacer*), נחשבו קדושים בעיני המצרים הקדמונים; הם האמינו שהחיפושית היוצאת מתוך הזבל נוצרה יש-מאין במעשה אלוהי שסימל עבורם את יצירת העולם מתוך השמש בידי אל השמש. 

החרפושיות שמשו כקמעות, אלילים זעירים, עדיים וחותמות, והם מהממצאים הארכאולוגיים השכיחים ביותר ממצרים העתיקה, וניתן לראותם במוזיאונים השונים ברחבי העולם בדוגמאות עשויות אבן, מצוירות על פפירוס או קירות, מרוקעות מזהב או כסף ועוד.

בין סמלי כתב החרטומים המצרי קיים גם סמל חרפושית (14px), שהחוקרים מייחסים לו את המשמעויות של "התהוות", "היווצרות" או "שינוי צורה".

החרפושית המגלגלת את כדור הזבל קושרה לאל חפרי, אשר תפקידו היה לדחוף מדי יום את השמש במסעה לאורך כיפת השמים, המצרים האמינו שקיימות רק חרפושיות ממין זכר, אשר מתרבות באמצעות הפרשה לתוך כדור הזבל, בדומה לחפרי היוצר את עצמו מלא-כלום.

## בארץ ישראל
חרפושיות שנמצאו בארץ ישראל מעידות על השלטון וההשפעה התרבותית המצרית בארץ בעת העתיקה. בין הסמלים על חותמות למלך נמצאו דמויות של חרפושיות ושל כדוריהן.

בחפירות ארכאולוגיות בארץ ישראל נמצאו עשרות חרפושיות, ביניהן:
* תל בית שמש – בין היתר, חרפושיות שעל בטנן חקוק בכתב החרטומים "בית רעמסס השלישי מושל און"
* תל נפוליאון – בין היתר:
** חרפושית מהמאה החמש-עשרה לפני הספירה בקירוב, שעל בטנה חקוק קטע מתוך "ספר המתים" של המצרים הקדמונים: "אוי לבי. אל נא תקום להעיד נגדי. אל נא תעורר כל התנגדות! אל נא תכריע את כף המאזנים לרעתי בפני השופט."
** חרפושית משנת 1250 לפני הספירה בקירוב, שעל בטנה ציור של מלך מצרים כורע ומרים ידיו לפני אל בדמות קוף, הוא תות המצרי.
* תל גזר – בין היתר, חרפושית שעל בטנה חקוק בכתב החרטומים שמו של פרעה אמנחותפ ומלכתו תיה.
* תל שקמונה – חרפושית שעל בטנה חקוק בכתב חרטומים "בן רע, יעקב-הר, נחון בחיים". יעקב-הר הוא פרעה חיקסוסי מסוף השושלת ה-14, או ראשית השושלת ה-15.
* חורבת קייאפה – נמצאו עשר חרפושיות. חלקן נעשו במצרים בתקופת הממלכה החדשה (השושלת ה-19) בסביבות 1,200 לפסה"נ, הגיעו לקיאפה כנראה כ-150 שנה לאחר שנוצרה.
* מזבח יהושע – נמצאו שתי חרפושיות. החרפושיות תוארכו על ידי ברוך ברנדל לרבע האחרון של המאה ה-13 לפנה"ס, זמנו של רעמסס השני. אחת מהחרפושיות מכילה עיטור שמזכיר בצורתו סגנון חיקסוסי ועל השנייה נחרט בתוך כרטוש שמו של תחותמס השלישי, שזמנו המאה ה-15 לפנה"ס, ולפי זיהויו של ברנדל מדובר בחרפושית זיכרון שהנפיק רעמסס השני לזכרו של תחותמס.

## גלריה

קובץ:Egyptian - Scarab Amulet - Walters 4241 - Back.jpg|גב חרפושית
קובץ:Louvre 122006 002.jpg|קמיעות: חרפושית ופפירוס
קובץ:ScarabBearingNameOfApophis MuseumOfFineArtsBoston.png|חרפושית עם כרטוש
קובץ:Scarab of king Tut-E 22807-Egypte louvre 148.jpg|טבעת חותם, עם כרטוש של פרעה תות ענח' אמון: "אלוה מושלם, אדון שתי הארצות" ('Neter-Nefer, Neb-taui')
קובץ:Egyptian - Scarab with Spread Wings - Walters 421430 - Back.jpg|חרפושית חזה (pectoral scarab) מפיאנס עם כנפיים פרושות, מוזיאון האמנות וולטרס.
קובץ:Bead net with scarab HARGM3698.JPG|חרפושית חזה מפיאנס עם כנפיים פרושות ורשת חרוזים
קובץ:Amenophis III Blue Glazed lion hunt Scarab - top view - HARGM3683.JPG|חרפושית ציד האריות של אמנחותפ השלישי - מלמעלה
קובץ:Amenophis III Blue Glazed lion hunt Scarab - base view - HARGM3683.JPG|חרפושית ציד האריות של אמנחותפ השלישי - בסיס


## לקריאה נוספת

***Studies on Scarab Seals** by Olga Tufnell, Aris & Phillips, 1984 


## קישורים חיצוניים

* מאמר על סמליות החרפושית במצרים העתיקה - מאתר אקרופוליס החדשה
* 

## הערות שוליים

קטגוריה:ממצאים ארכאולוגיים
קטגוריה:ממצאים ארכאולוגיים מאבן
קטגוריה:ממצאים ארכאולוגיים מחרס
קטגוריה:מצרים העתיקה
קטגוריה:תכשיטים
קטגוריה:אמנות חזותית
קטגוריה:עבודת אלילים
קטגוריה:סמלים
קטגוריה:חיפושיות בתרבות